**Творческа автобиография**

**на чл.-кор. проф. д.ф.н. Стоян Панайотов Буров**

Роден съм на 29 юли 1951 г. в с. Тополчане, Сливенска област. Завършил съм висше образование, специалност българска филология, през 1976 г. във Великотърновския университет „Св. св. Кирил и Методий“. От 1976 до 1981 г. съм преподавател и старши преподавател по български език в Института за чуждестранни студенти – София, а от 1981 до 1984 г. – лектор по български език в Института за чужди езици – гр. Ханой, Виетнам. От 1984 г. до пенсионирането си през 2019 г. съм работил във Великотърновския университет „Св. св. Кирил и Методий“ като асистент, старши асистент, главен асистент, доцент и професор по съвременен български език. Хабилитирах се за доцент през 1990 г., а от 2006 г. съм професор. В края на 2014 г. бях избран за член-кореспондент на Българската академия на науките. От 2016 г. съм почетен професор на Тверския държавен университет, Русия, а от 2019 г. – professor emeritus на Великотърновския университет.

Бях аспирант на свободна подготовка във Великотърновския университет от 1978 до 1980 г. През 1982 г. защитих дисертация на тема „Граматическата категория степенуване в съвременния български книжовен език. Функционален анализ“ и получих степента „кандидат на филологическите науки“. През 2004 г. защитих дисертационен труд на тема „Езикова категоризация на предметността в съвременния български език. Граматични класове и категории на съществителното име в съвременния български език“ и ми бе присъдена научната степен „доктор на филологическите науки“. Рецензентите на дисертационния труд дадоха много висока оценка на теоретичния принос на дисертацията. Книгата *Познанието в езика на българите* (2004), издадена по дисертационния труд, получи висока оценка в България и чужбина, вкл. от немската българистика и славистика в рецензията на проф. Хилмар Валтер в списание *Kritikon Litterarum* (Berlin), ХХХІV, 2007, S. 35–45. Тази книга е най-цитираното мое научно произведение.

До пенсионирането си през 2019 г. съм чел лекционния курс по морфология на съвременния български език на студентите от филологическите специалности и лекционни курсове по комуникативна граматика, лингвистична прагматика, теория на речевите актове и модерна лингвистична българистика в магистърските и докторските програми. Водил съм специализиран курс по българска лингвистична историография.

От 2004 до 2019 г., т.е. в продължение на 15 години, бях ръководител на Катедрата по съвременен български език. От 2007 до 2010 г. бях зам.-председател на Специализирания научен съвет по славянско езикознание при ВАК. От 2013 г. съм член на редакционната колегия на сп. *Российский гуманитарный журнал* [Санкт-Петербург] и на *Вестник Башкирского университета* [Уфа], а от 2017 г. съм член на Международния редакционен съвет на сп. *Български език* – орган на Института за български език при БАН.

Научен ръководител на петима успешно защитили дисертационните си трудове докторанти (Стефан Гърдев, Мария Костова, Велин Димитров, Русин Коцев, Вехбие Балиева-Ашимова). Специализирал съм в Полша и Русия, участвал съм в научни форуми в България, (Северна) Македония, Турция, Русия, Казахстан и др. Рецензент на дисертационни трудове и по конкурси за доценти и професори на Великотърновския университет, Софийския университет, Института за български език при БАН, Пловдивския университет, Университета по библиотекознание и информационни технологии.

Автор съм на 188 научни труда – монографии, учебници, речници, помагала, студии, статии и др., някои от които са многократно преиздавани или препечатвани. С преизданията публикациите ми са повече от 200. Започнах да публикувам научни трудове още като студент, първите ми публикации са в реномираните издания сп. *Български език* (орган на Института за български език при БАН) и *Rocznik Slawistyczny* (Полша). Публикувам в националните специализирани списания *Български език, Език и литература, Съпоставително езикознание, Списание на БАН*, в сборници и годишници в страната и чужбина. Трудовете ми са широко цитирани и използвани в родната и задграничната славистика и българистика, рецензии за тях са публикувани в реномирани български и чужди издания. Основните ми трудове са включени в специализираните национални и международни библиографии и бази данни. Някои публикации – 31 статии и 1 книга, са базирани в интернет мрежата academia.edu, вж. <https://uni-vt.academia.edu/StoyanBurov>, и според статистиката към 9 юни 2021 г. публикациите имат общо 9986 посещения от 83 страни. Участвал съм с публикации, интервюта и изказвания по езикови теми в регионалните и националните печатни и електронни медии: в. Култура, в. Аз-Буки, в. Дневник, в. Стандарт, в. Борба и в. Янтра днес (В. Търново), Радио София – програма Христо Ботев, Радио Стара Загора, телевизия Евроком и др.

Основните ми теоретични приноси са в областта на когнитивната лингвистика и теорията на категоризацията, функционалната граматика и теорията на семантичното взаимодействие. Работя върху въпроси на българската граматика, езиковата култура и лингвистичната прагматика, както и в областта на речниковото дело, на обучението по български език като роден и чужд език. Във фокуса на научните ми интереси е и проблематиката на българистичното лингвистично наследство, вкл. лингвистичното наследство на Българското книжовно дружество. Аз съм главен съставител и отговорен редактор на първия след 1989 г. и втори за всички времена еднотомен *Съвременен тълковен речник на българския език* (1056 стр., 1. изд.: 1994), който продължава да се преиздава и се е превърнал в настолна книга за много културни българи и специалисти в България и чужбина. Речникът е залегнал в основата на най-популярния електронен тълковен речник на българския език, използван ежедневно от хиляди потребители в интернет. Автор съм на добилия широка известност във всички българистични центрове и школи в Европа и света учебник *Български език за чужденци* (1. изд. 1997). Колкото и невероятно да изглежда, именно с този учебник добих голяма популярност в целия българистичен и славистичен свят. В съавторство с П. Радева съм съставител на *Учебен правописен речник на българския език* (1. изд. В. Търново: Слово, 1993), който продължава да се издава и вече има над 120 хиляди тираж в 27 издания.

Аз съм основен автор и ръководител на научния проект „Българистично лингвистично наследство. Портрети, творби, приноси на български и чуждестранни учени“. В рамките на този проект е създаден сайтът „Езиково и езиковедско наследство“ (e-nasledstvo.com), който от края на 2014 г. до юни 2021 г. има повече от половин милион посещения от потребители.

Работил съм и продължавам да работя за създаване на тесни контакти и взаимодействие в научноизследователската и преподавателската работа на ВТУ с научните институти на БАН и особено с Института за български език. Инициирах сключване на двустранен договор за сътрудничество между ВТУ и ИБЕ „Проф. Л. Андрейчин“, който продължава да бъде актуален и до ден-днешен.

Работя вече повече от 45 години в полето на лингвистичната българистика: преподавател, научен ръководител и консултант на студенти, докторанти, специализанти и млади учени, рецензент на дисертации и научни трудове, покровител на младите и талантливите български лингвисти, административен ръководител на научния и академичния живот, общественик популяризатор на българския език и култура в страната и чужбина, автор на теоретични и приложни изследвания, съставител на речници, учебници и помагала, ползващи се с висока популярност.

Вж. повече за него:

1. Чл.-кор. проф. д.ф.н. Стоян Панайотов Буров. – *Великотърновски университет „Св. св. Кирил и Методий“,* Катедра по съвременен български език.

<https://www.uni-vt.bg/bul/staffinfo.aspx?u=154&zid=70&ppage=54>

2. Чл.-кор. Стоян Панайотов Буров. – *Българска академия на науките*. Събрание на академиците и член-кореспондентите. <https://www.bas.bg/?page\_id=52>

3. Стоян Буров. – *Уикипедия,свободната енциклопедия.*

<<http://bg.wikipedia.org/wiki/%D0%A1%D1%82%D0%BE%D1%8F%D0%BD_%D0%91%D1%83%D1%80%D0%BE%D0%B2>>

4. К. Цанков. Проф. д.ф.н. Стоян Буров на 60 години. – *Проглас* (Велико Търново), 2011, № 2, стр. 168–171.

5. М. Илиева. Стоян Буров на 60 години. – *Съпоставително езикознание*, 2011, № 3, стр. 92–95.

6. М. Илиева. Библиография на трудовете на Стоян Буров. – *Съпоставително езикознание*, 2011, № 3, стр. 96–105.

7. Стоян Буров. Библиография. – Електронно списание *LiterNet*, 02.08.2013, № 8 (165) <<http://liternet.bg/publish28/stoian-burov/bibliografiia.htm>>

8. В. Петров. Чл.-кор. проф. д.ф.н. Стоян Буров на 65 години. // *Български език*, LXIII, 2016, № 3, стр. 138–143.

9. *Aut inveniam viam, aut faciam*. Сборник в чест на чл.-кор. проф. д.ф.н. Стоян Буров. В. Търново: Университетско издателство „Св. св. Кирил и Методий“, 2019. 688 стр. Вж. там: 1. М. Илиева. И се роди езиковед, стр. 15–20; 2. Вл. Маринов. Библиография на трудовете на чл.-кор. проф. д.ф.н. Стоян Буров, стр. 25–49; 3. М. Илиева. В дълбините на езиковата структура, стр. 51–58; 4. В. Петров. Предходници и следовници, стр. 361–363; 5. В. Иванова. С грижа за родния език, стр. 481–485.

10 юни 2021 г. Подпис:

Велико Търново